CELEX: 32015D1878
Language: bg
Date: 2015-10-08 00:00:00
Title: Решение (ЕС) 2015/1878 на Съвета от 8 октомври 2015 година за разрешаване съответно на Кралство Белгия и на Република Полша да ратифицират Будапещенската конвенция относно Договора за превоз на товари по вътрешните водни пътища (CMNI) и на Република Австрия да се присъедини към нея

21.10.2015   
            
            
               BG
            
            
               Официален вестник на Европейския съюз
            
            
               L 276/1
            
         РЕШЕНИЕ (ЕС) 2015/1878 НА СЪВЕТА
   от 8 октомври 2015 година
   за разрешаване съответно на Кралство Белгия и на Република Полша да ратифицират Будапещенската конвенция относно Договора за превоз на товари по вътрешните водни пътища (CMNI) и на Република Австрия да се присъедини към нея
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 81, параграф 2 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:
   
               (1)
            
            
               Будапещенската конвенция относно Договора за превоз на товари по вътрешните водни пътища (CMNI) (наричана по-нататък „Будапещенската конвенция“ или „Конвенцията“) е ценен инструмент за насърчаване на корабоплаването по вътрешните водни пътища в Европа.
            
         
               (2)
            
            
               Съюзът разполага с изключителна външна компетентност, по-специално що се отнася до член 29 от Будапещенската конвенция, доколкото разпоредбите на посочения член засягат правилата, установени в Регламент (ЕО) № 593/2008 на Европейския парламент и на Съвета (1).
            
         
               (3)
            
            
               В Будапещенската конвенция не могат да участват регионални организации за икономическа интеграция като Европейския съюз. В резултат на това Съюзът не може да стане договаряща се страна по Конвенцията.
            
         
               (4)
            
            
               Предвид това на държавите членки, които имат плавателни вътрешни водни пътища, попадащи в приложното поле на Будапещенската конвенция, следва да бъде разрешено да я ратифицират или да се присъединят към нея.
            
         
               (5)
            
            
               Кралство Белгия, Република България, Чешката република, Федерална република Германия, Френската република, Република Хърватия, Великото херцогство Люксембург, Унгария, Кралство Нидерландия, Румъния и Словашката република са договарящи се страни по Будапещенската конвенция.
            
         
               (6)
            
            
               Кралство Белгия ратифицира Будапещенската конвенция след приемането на Регламент (ЕО) № 593/2008, чрез който Съюзът придоби изключителна външна компетентност. Следователно Съветът следва да разреши ex post на Кралство Белгия да ратифицира Конвенцията.
            
         
               (7)
            
            
               Република Австрия и Република Полша, които имат плавателни вътрешни водни пътища, попадащи в приложното поле на Будапещенската конвенция, изразиха интереса си да станат договарящи се страни по Конвенцията.
            
         
               (8)
            
            
               Останалите държави — членки на Съюза, посочиха, че нямат плавателни вътрешни водни пътища, които да попадат в приложното поле на Будапещенската конвенция, и поради това нямат интерес да я ратифицират или да се присъединят към нея.
            
         
               (9)
            
            
               Будапещенската конвенция дава възможност на договарящите се държави да правят декларации по отношение на приложното ѝ поле. Съответно Република Австрия и Република Полша следва да направят декларациите, разрешени съгласно нейните разпоредби, които считат за подходящи и необходими.
            
         
               (10)
            
            
               Обединеното кралство и Ирландия са обвързани от Регламент (ЕО) № 593/2008 и поради това участват в приемането и прилагането на настоящото решение.
            
         
               (11)
            
            
               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,
            
         ПРИЕ НАСТОЯЩОТО РЕШЕНИЕ:
   Член 1
   Съветът разрешава съответно на Кралство Белгия и на Република Полша да ратифицират Будапещенската конвенция относно Договора за превоз на товари по вътрешните водни пътища (CMNI) и на Република Австрия да се присъедини към нея.
   Текстът на Конвенцията е приложен към настоящото решение.
   Член 2
   Република Австрия и Република Полша следва да направят всички подходящи декларации, разрешени съгласно разпоредбите на Будапещенската конвенция.
   Член 3
   Настоящото решение влиза в сила в деня след публикуването му в Официален вестник на Европейския съюз.
   Член 4
   Адресати на настоящото решение са Кралство Белгия, Република Австрия и Република Полша.
   
      Съставено в Люксембург на 8 октомври 2015 година.
      
         
            За Съвета
         
         
            Председател
         
         J. ASSELBORN
      
   
   
      (1)  Регламент (ЕО) № 593/2008 на Европейския парламент и на Съвета от 17 юни 2008 г. относно приложимото право към договорни задължения (Рим I), (ОВ L 177, 4.7.2008 г., стр. 6).